આકરી કસોટી લેનાર કુદરત પણ થોડીઘણી મહેર તો વરસાવતી જ હોય છે. દેવયાનીનું ચિતભ્રમ થયું એથી તે આખો દહાડો હસતી રહે, લોકો પર પથરા ફેંકતી રહે એવું નહોતું. ઊલટું તે તો સાવિત્રીબહેનના કહ્યામાં રહેતી. રાત્રે તેમને વળગીને સૂઈ જતી. એ-એય જેવા ઉદ્ગારોથી વધુ બોલી નથી શકતી. કોળિયો ભરીને જમાડવી પડતી, પણ કુદરતી હાજતનું ભાન રહેતું. સાવિત્રીબહેને એટલી તેને કેળવેલી. દીકરીને તેઓ ચોખ્ખી રાખતાં. હા, ક્યારેક તેનું વાજું બગડે ત્યારે ઘરના ત્રણે મળીને તેને સંભાળી, મનાવી લેતાં. તેની જીદ બહુ-બહુ તો ચૉકલેટ યા આઇસક્રીમ માટે હોય.